
    I. Podludníci


    


    


    Dantes nebol ešte ani deň na palube tartany, a už vedel, s kým má do činenia. Ctihodný kapitán „Mladej Amálie“, tak sa volala germánska loď, hoc aj nechodil do školy abbého Fariu, poznal skoro všetky reči, ktorými sa hovorí popri tom veľkom jazere, nazvanom Stredozemným morom, od arabčiny až po provensalčinu. Mohol sa teda ľahko dorozumieť, nepotrebujúc pomoc tlmočníkov, ľudí to obťažných a často nediskrétnych, či už s loďami, ktoré stretal na mori, alebo malými, pozdĺž brehu uviaznutými bárkami, ktoré oslobodzoval, alebo konečne s ľuďmi bez mena, bez domoviny, bez zrejmého povolania, akých je vždy dosť na dlažbách nábreží, lemujúcich morské prístavy, ktoré žijú z mysterióznych a skrytých prostriedkov, o nich si nemožno iné myslieť, ako že pochodia od Prozreteľnosti, lebo nemajú ľudským okom viditeľných prameňov výživy: uhádneme, že Dantes sa ocitol na palube podludníckej lode.


    Kapitán prijal na palubu Dantesa s určitou nedôverou; poznali ho veľmi dobre všetci pobrežní colníci, a keďže medzi ním a tými pánmi trvala stále výmena ľstí, pretekajúc sa v obapolnej zručnosti, zo začiatku si myslel, že Dantes je tajným povereníkom colného úradu, ktorý upotrebuje tento dôvtipný prostriedok na odhalenie nejakého obchodného tajomstva. Ale skvelý výsledok prekonanej skúšky, keď obrátil všetky plachty po vetre a namieril s loďou v smere najkratšom, presvedčil ho úplne. A potom, keď zbadal ten ľahký oblak dymu, ktorý sa hrebeňom vznášal nad hradbami ifského zámku, a začul výbuch vzdialeného výstrelu, sišlo mu na um, že prijal na loď toho, komu patrí česť delového výstrelu, ako pri príchode a odchode kráľovi. To, musíme uznať, znepokojovalo ho už menej, ako keby novoprichádzajúci bol býval colník. Ale aj táto druhá domnienka pri pohľade na nového námorníka zmizla onedlho práve tak ako prvá.


    Edmond bol teda vo výhode, vediac, čím je jeho kapitán, kým jeho kapitán nemohol vedieť, čím je on; s ktorejkoľvek strany obliehal ho starý námorník alebo jeho kamaráti, vydržal pevne a nepodriekol sa, udávajúc množstvo podrobností o Neapole a Malte, ktoré poznal ako Marseille, držiac sa neochvejne pôvodného výmyslu, ktorý robil česť jeho pamäti. Teda Janovčan sa pri všetkej svojej prefíkanosti dal nabrať Edmondovi, pri ktorom svedčila jeho skromnosť, námornícka skúsenosť a nadovšetko obratná pretvárka.


    A potom, Janovčan bol iste z tých vtipných ľudí, ktorí vedia len toľko, koľko majú vedieť, a veria len tomu, čomu chcú veriť.


    V takej reciprocite postavenia došli do Livorna.


    Tam mal Edmond prekonať novú skúšku: či totiž po štrnástich rokoch, odkedy sa nevidel, pozná sám seba; zachoval si dosť jasnú predstavu o tom, ako vyzeral za mladi, teraz sa mal vidieť v mužnom veku. V očiach kamarátov splnil sľub: Dantes bol už dvadsať ráz pristál v Livorne, poznal teda holiča v ulici sv. Ferdinanda. Vošiel k nemu, dať si ostrihať fúzy a vlasy.


    Holič pozrel s počudovaním na mužského s dlhými vlasmi a fúzmi, ktorý sa ponášal na niektoré z Tizianových krásnych hláv. V tom čase nebolo módou nosiť také dlhé fúzy a vlasy: dnes by sa holič čudoval tomu, že človek, obdarený takými veľkými fyzickými prednosťami, umienil si, že sa ich zbaví.


    Livornský holič dal sa bez poznámky do práce.


    Keď dokončil prácu a keď Edmond cítil, že má celkom holú bradu a na obvyklú dĺžku pristrihnuté vlasy, žiadal si zrkadlo, aby sa v ňom obzrel.


    Dantes prišiel do ifského zámku s okrúhlou, usmievavou a prekvitajúcou tvárou šťastného mladíka, ktorého prvé kroky do žitia boly ľahké a ktorý sa spoliehal na budúcnosť ako na prirodzený dôsledok minulosti: to všetko bolo drsne zmarené.


    Jeho oválna tvár sa nadĺžila, usmievavé ústa stuhly v pevných črtách, svedčiacich o odhodlanosti; jeho obrvy sa klenuly pod jedinou dumavou vráskou; v očiach mu tkvel hlboký zármutok, z ich hĺbky zavše vyšľahly tmavé blesky mizantropie a nenávisti; jeho pleť, ktorej sa tak dávno netklo denné svetlo a neožiarily ju lúče slnca, mala priesvitnú bledosť, tvoriacu, ak je tvár lemovaná čiernymi vlasmi, aristokratickú krásu ľudí zo severu; hlboké vedomosti, ktoré si získal, okrem toho vrhaly na jeho tvár jas umnej istoty; popritom si získal i — hoc aj od prírody bol obdarený dosť vysokou postavou — tú mohutnú zdatnosť, ktorú majú telá, koncentrujúce silu stále len v sebe.


    Po elegancii nervóznych a krehkých foriem nasledovala pevnosť oblých a svalnatých tvarov. Jeho hlas zmenily modlitby, vzlyky a kliatby, vyznieval zavše kovovým timbrom divnej nežnosti, a zas drsným a skoro chríplym zvukom.


    Okrem toho jeho zrak, stálym pobytom v tme a šere, nadobudol schopnosť rozoznávať predmety v noci, akou sú obdarené oči hyeny a vlka.


    Vidiac sa, Edmond sa usmial: bolo nemožné, aby ho poznal — ak ešte mal akého — hoc aj jeho najlepší priateľ.


    Majiteľ „Mladej Amálie“, ktorému na tom veľmi záležalo, aby si udržal v družine človeka takého cenného, ako bol Edmond, ponúkol mu istý preddavok na účet budúcich podielov a Edmond ho prijal. Keď vyšiel od holiča, ktorý s ním urobil prvú zmenu, jeho prvou starosťou bolo zájsť do obchodu a kúpiť si úplný námornícky oblek; tento oblek, ako je známe, je veľmi jednoduchý: skladá sa z bielych nohavíc, pruhovanej košele a frygickej čiapky.


    V kroji zjavil sa Edmond pred kapitánom „Mladej Amálie“, nesúc zpät Jacopovi požičanú košeľu a nohavice, a musel mu rozpovedať svoju príhodu. Majiteľ nemohol v tomto driečnom a elegantnom námorníkovi poznať človeka s hustou bradou, s morskými trávami vo vlasoch a s telom, premoknutým morskou vodou, ktorého prijal nahého a polomŕtveho na palubu svojej lode.


    Uchvátený jeho zjavom, znova vyzýval Dantesa, aby zostal v jeho službách. Ale Dantes, ktorý mal svoje vlastné zámery, nechcel prijať dlhší ako trojmesačný záväzok.


    Ináče mužstvo „Mladej Amálie“ bolo veľmi čulé a prísne podriadené rozkazom kapitána, ktorý nemal obyčaj mrhať čas. Sotva bol týždeň v Livorne, a vyduté boky lode už boly naplnené maľovanými mušelínmi, zakázanou bavlnou, anglickým prachom a tabakom, na ktorý tabaková réžia zabudla udrieť svoju pečať. Šlo o to vyplaviť sa so všetkým tým z Livorna bez zaplatenia cla a vylodiť to na korzickom pobreží, zkade istí podnikatelia dopravili by tovar do Francúzska.


    Odišli; Edmond zas brázdil azúrové more, prvý obzor svojej mladosti, ktorý vo väzení tak často bol vidinou jeho snov. Vpravo nechal Gorgonu, vľavo Pianosu a smeroval ku vlasti Napoleona a Paoliho.


    Keď na druhý deň kapitán vystúpil na palubu, čo robieval dosť často, našiel Dantesa opretého o kraj lode a hľadiaceho s divným výrazom na skupinu žulových skál, ktoré slnce oblievalo ružovým svetlom: bol to ostrov Monte Cristo.


    „Mladá Amália“ nechala ho bokom asi na tri štvrtiny míle a pokračovala v ceste na Korziku.


    Dantes dumal, plaviac sa popri tomto ostrove, ktorý pre neho mal také zvučné meno, že by sa mohol len vrhnúť do mora, plávať pol hodiny, a bol by na tej zasľúbenej zemi. Ale čo by tam robil bez nástrojov, potrebných na odkrytie pokladu, bez zbraní na jeho obránenie? Okrem toho, čo by povedali námorníci? Čo by si myslel majiteľ? Bolo treba čakať.


    Na šťastie Dantes vedel čakať: na slobodu čakal štrnásť rokov; teraz, keď bol slobodný, mohol bezpečne čakať pol roka alebo rok na bohatstvo.


    Keby mu bol niekto núkal slobodu, či by ju nebol prijal bez bohatstva?


    A napokon, či to nebolo len vybájené bohatstvo? Splodené chorým mozgom úbohého abbého Fariu? Či nezomrelo súčasne s ním?


    To je síce pravda, že list kardinála Spadu bol neobyčajne precízny.


    A Dantes si opakoval v duchu list od začiatku až do konca, nezabudol z neho ani slova.


    Zavítal večer; Edmond videl, ako prechádza ostrov všetkými odtienkami, ktoré prináša so sebou súmrak, videl, ako sa pre každého stráca v tme. Ale Dantes so zrakom, zvyknutým na tmu väzenia, videl ho určite stále, lebo zostal na palube posledný.


    Na druhý deň sa zobudil vo výške Alerie. Lavíroval celý deň; podvečer vzbĺkly na pobreží vatry. Podľa polohy vatier poznali bezpečne, že možno vyloďovať, lebo miesto vejky vytiahli na sťažeň malej lode lampáš; priblížili sa teda na dostrel ku brehu.


    Dantes si všimol, že majiteľ „Mladej Amálie“, blížiac sa k pevnine, pravdepodobne s ohľadom na slávnostnú okolnosť, dal pripevniť na palubu dve malé, mažiarom podobné otáčacie delá, ktoré mohly bez veľkého hukotu vystreliť na tisíc krokov radostnú štvorlibrovú guľu.


    V tento večer však bolo to opatrenie zbytočné. Všetko sa odbavilo najhladším a najzdvorilejším spôsobom. Štyri člnky sa priblížily bez ruchu k lodi, ktorá, pravdepodobne na ich počesť, spustila aj svoj člnok, a tak päť člnkov sa poponáhľalo, že o druhej hodine ráno všetok náklad z „Mladej Amálie“ bol dopravený na pevninu.


    Kapitán natoľko dbal na poriadok, že ešte v noci rozdelil prémie: každý chlap dostal podiel vo výške sto toskánskych libier, čo je asi osemdesiat frankov našej meny.


    Výprava však nebola skončená; zamierili k Sardínii. Bolo treba zas naložiť loď, ktorú práve odbremenili.


    Druhý výkon prekonali práve tak šťastne ako prvý; „Mladá Amália“ mala hojnú žatvu.


    Nový náklad bol určený pre kniežatstvo luccské. Skladal sa skoro výlučne z havanských cigár, xereského vína a malagy.


    Tam sa pohádali s colným úradom, večným nepriateľom kapitána „Mladej Amálie“. Jeden colník a dvaja námorníci boli ranení. Dantes bol jedným z tých námorníkov; guľka mu preletela mäsom ľavého pleca.


    Dantes sa skoro tešil tej šarvátke a bol rád tomu poraneniu, tie prísne učiteľky ho poučily, ako sa vlastne díva na nebezpečenstvo a s akým srdcom znáša utrpenie. Na nebezpečenstvo pozeral s úsmevom, a súc ranený, hovoril s gréckym filozofom: „Bolesť nie je zlo.“


    Okrem toho pozeral na smrteľne raneného colníka, ale buď pod vplyvom rozpálenej krvi, buď ochladnutia ľudských citov ten pohľad pôsobil na neho len slabým dojmom. Dantes bol na ceste, ktorou chcel prejsť, a sledoval cieľ, ktorý chcel dosiahnuť: jeho srdce menilo sa mu v hrudi na kameň.


    Jacopo, ktorý ho videl klesať, považoval ho za mŕtveho, priskočil k nemu, zdvihol ho, a keď ho napokon zdvihol, ošetroval ho ako znamenitý kamarát.


    Tento svet teda nebol taký dobrý, akým ho videl doktor Pangloss, ale nebol ani taký zlý, akým ho videl Dantes, keď tento človek, okrem dedičstva podielu nemajúc čo očakávať od svojho druha, vidiac ho domnele zabitého, cítil taký hlboký zármutok.


    Na šťastie bol Dantes, ako sme povedali, len ranený. Vďaka bylinám, natrhaným v istom čase, ktoré sardínske babky predávaly podludníkom, rana sa zahojila veľmi rýchlo. Tu chcel Edmond skúsiť Jacopa; núkal mu ako odmenu za ošatenie svoj podiel, ale Jacopo ho rozhorčene odmietol.


    Pre túto sympatickú oddanosť, ktorú Jacopo prejavil Edmondovi od prvej chvíle, keď ho videl, venoval Edmond Jacopovi tiež do istej miery svoju náklonnosť. Jacopo si však viacej nenárokoval: pudove vycítil, že Edmond stojí svrchovane vysoko nad svojím postavením, ktorú okolnosť podarilo sa Edmondovi pred ostatnými zatajiť. Dobrý námorník sa uspokojil s tým málom, čo mu udeľoval Edmond.


    Cez dlhé dni, keď loď, vďaka priaznivému vetru, ktorý jej vial do plachiet, šinúc sa bezpečne azúrovým morom, potrebovala len činnosť kormidelníka, Edmond s námorníckou mapou v ruke stal sa na palube Jacopovým učiteľom, ako chudák Faria stal sa jeho učiteľom. Ukazoval mu polohu pobrežia, vysvetľoval mu odchyľovanie sa busoly, učil ho čítať v tej veľkej otvorenej knihe nad našimi hlavami, ktorú menujeme oblohou; na jej azúr Boh písal diamantovými písmenami.


    A keď sa Jacopo spytoval:


    „Načo sa má taký úbohý námorník, ako som ja, učiť všetkým týmto veciam?“


    Edmond odpovedal:


    „Ktovie? Azda sa raz staneš lodným kapitánom: tvoj rodák Bonaparte stal sa cisárom!“


    Zabudli sme povedať, že Jacopo bol Korzičan.


    V tom stálom premávaní uplynuly tri mesiace. Edmond sa stal práve takým obratným pobrežným plavcom, ako bol predtým chrabrým námorníkom; soznámil sa so všetkými podludníkmi celého pobrežia, naučil sa všetkým mornárskym znameniam, ktorými sa títo polovičatí morskí lúpežníci medzi sebou poznávali.


    Okolo svojho ostrova Monte Cristo za celý ten čas plavil sa rozličným smerom asi dvadsať ráz, ale ani raz sa mu nenaskytla príležitosť na pristátie.


    Rozhodol sa teda:


    Že keď mu vyprší smluva s kapitánom „Mladej Amálie“, hneď si prenajme malú bárku (Dantes to mohol urobiť, lebo na tých rozličných cestách nastrádal asi sto piastrov) a vyberie sa pod nejakou zámienkou na ostrov Monte Cristo.


    Tam by mohol cele slobodne podniknúť pátranie.


    Nie cele slobodne, lebo by ho iste stopovali jeho sprievodcovia.


    Ale na svete treba sa raz na niečo odvážiť.


    Vo väzení stal sa Edmond obozretným, a radšej by sa nebol na nič odvážil.


    Ale akokoľvek hľadal vo svojej plodnej obrazotvornosti, nenachodil iné východisko, ako dostať sa na vytúžený ostrov, ako dať sa ta doviezť.


    Dantes sa v tejto nerozhodnosti kolísal, keď kapitán, ktorý mu veľmi dôveroval a mal sto chutí podržať ho vo svojich službách, raz večer chytil ho pod pazuchu a zaviedol do hostinca vo via del Oglio, v ktorom sa obyčajne schádzala livornská vyberaná spoločnosť podludníkov.


    Tam hovorili obyčajne o veciach pobrežia. Dantes prišiel už dva alebo tri razy na túto námornícku burzu, a vidiac tu odvážnych morských lupičov, ktorých splodilo pobrežie, majúce asi dvojtisícmíľový obvod, spytoval sa sám seba, akú moc by mal v rukách človek, ktorý by bol schopný pohybovať podľa svojej vôle všetkými tými spojenými a rozbiehajúcimi sa vláknami.


    Teraz šlo o veľkú vec: išlo o loď, vezúcu náklad tureckých kobercov, orientálnych látok a kašmíru; bolo treba vyhľadať neutrálne územie, kde by sa mohla uskutočniť výmena, a potom pokúsiť sa o vylodenie tovaru na francúzske brehy.


    V prípade zdaru kynula ohromná odmena; malo pripadnúť päťdesiat až šesťdesiat piastrov na mužského.


    Kapitán „Mladej Amálie“ navrhol na vylodenie ostrov Monte Cristo, ktorý, súc cele pustý, bez vojska a colníkov, zdal sa za čias pohanského Olympu do prostriedku mora umiestený Merkúrom, bohom obchodníkov a zlodejov, ktoré dve triedy my oddeľujeme, ak nie rozlišujeme, a ktoré starý vek, tak sa zdá, kládol do jednej kategórie.


    Pri mene Monte Cristo zachvel sa Dantes radosťou. Vstal, aby utajil vzrušenie, a obišiel zadymenú krčmu, v ktorej jazyky celého sveta miešaly sa s rečou francúzskou.


    Keď sa zas vrátil k dvom spoločníkom, bolo rozhodnuté, že pristane na Monte Cristo a že sa vystrojí na výpravu hneď nasledujúcu noc.


    Edmond, ktorého pritiahli k porade, bol toho náhľadu, že veľké podniky, ak sa majú podariť, musia byť rýchlo uskutočnené.


    Na ustálenom programe sa teda nezmenilo nič. Dohodli sa, že budúci večer vytiahnu kotvy a budú hľadieť, aby pozajtre večer, keďže more bolo krásne a vietor priaznivý, dostali sa do vôd neutrálneho ostrova.

  


  
    II. Ostrov Monte-Christo


    


    


    Konečne Dantes mal dosiahnuť svoj cieľ priazňou neočakávaného šťastia, s akým sa stretajú zavše ľudia, ktorých nepriaznivá sudba ustala dlhotrvanlivosťou, a to prostriedkom cele jednoduchým a prirodzeným, a mal sa dostať na ostrov tak, že nevzbudí podozrenie.


    Len jediná noc ho delila od kýženého odchodu.


    Táto noc bola jedna z najhorúčkovitejších, ktoré prežil Dantes; v nej sa mu zjavily všetky dobré i zlé výhľady pred zrakom duše; ak zatvoril oči, videl list kardinála Spadu, napísaný plamennými písmenami na stene, ak na chvíľu zdriemol, v jeho mozgu začaly víriť najnesmyselnejšie sny. Sostupoval do jaskýň, ktoré boly dláždené smaragdami, vykladané rubínmi a zdobené diamantovými kvapľami. Perly padaly jedna za druhou, ako keď presiaka podzemná voda.


    Edmond, očarovaný, užasnutý, naplnil si vrecká drahokamami, potom vystúpil na denné svetlo a drahocenné kamene premenily sa na kremeň. Tu proboval sa vrátiť do zázračných jaskýň, ale cesta sa vinula v nekonečných špirálach; vchod stal sa neviditeľným. Márne pátral v ustatej pamäti za čarovným heslom, otvárajúcim arabskému rybárovi Ali-Babovi čarokrásne jaskyne. Všetko bolo márne; poklad, ktorý zmizol, zas sa stal imaním podzemných duchov, hoc sa úfal, že im ho na chvíľu odňal.


    Zavítavší deň bol práve taký horúčkovitý, ako bola noc. Prišla mu však na pomoc logika obrazotvornosti a Dantes mohol sostaviť plán, ktorý mu do toho času nejasne tanul na mysli.


    Nadišiel večer a s večerom prípravy na odchod. Tie pomáhaly Dantésovi zatajiť vzrušenie. Postupne získal si takú autoritu u druhov, že rozkazoval, ako by bol pánom lode; keďže jeho rozkazy boly vždy jasné, presné a ľahko vyplniteľné, poslúchali ho námorníci nielen bodre, ale aj radi.


    Starý námorník mu v tom neprekážal; aj on uznal Dantesovu prevahu nad ostatnými plavcami, ba aj nad sebou. V mladom človeku videl svojho prirodzeného nástupcu a ľutoval, že nemal dcéru, aby Edmonda pripútal ešte tesnejším sväzkom.


    O siedmej večer bolo všetko pripravené, o desať minút plavili sa okolo majáka práve vo chvíli, keď sa na ňom rozžaly svetlá.


    More bolo pokojné, so sviežim juhovýchodným vetrom, plavili sa pod jasnou oblohou, na ktorej aj Boh zažíhal svoje majáky, z ktorých každý je svetom. Dantes oznámil, že si všetci môžu ísť ľahnúť, lebo on si vezme kormidlo na starosť.


    Keď toto Maltánec (tak menovali Dantesa) povedal, to stačilo, aby každý šiel s pokojnou mysľou spať.


    Zavše sa pridalo: Dantes, vrhnutý zo samoty do sveta, niekedy cítil svrchovanú potrebu samoty. No a či môže byť obrovskejšia a súčasne poetickejšia samota, ako keď osamelá loď pláva po mori v tme noci, v tichu nekonečnosti a pred okom Pánovým?


    Samota bola teraz vyplnená jeho myšlienkami, noc prežiarená ilúziami, ticho oživené sľubmi.


    Keď sa kapitán zobudil, loď plávala plnými plachtami, nebolo kúska plátna, ktoré by nebolo nadýmané vetrom. Šinuli sa rýchlosťou pol tretej míle za hodinu. Ostrov Monte Cristo vynoroval sa na obzore.


    Edmond odovzdal loď jej pánovi a šiel sa vystrieť na svoje visiace lôžko. Ale hoci mal bezsennú noc, nemohol zažmúriť oko ani na chvíľu.


    O dve hodiny vystúpil zas na palubu, loď sa plavila práve vôkol ostrova Elby. Boli vo výške Mareciany, nad plochým zeleným ostrovom Pianosou. Videli vypínať sa k nebu žiariaci vrchol Monte-Christa.


    Dantes nariadil sekondovi, aby kormidlo otočil vľavo, aby Pianosa zostala vpravo; vypočítal, že tento obrat skráti cestu asi o dva a či tri uzly.


    Okolo piatej hodiny popoludní zhliadli celý ostrov. Vďaka priesvitnosti ovzdušia, ktorá je vlastnosťou svetelných lúčov, vysielaných k západu sa chýliacim slncom, videli na ňom i najmenšie záhyby, podrobnosti.


    Edmond hltal zrakom masu brál, prechodiacich všetkými farbami súmraku od bledoružovej do tmavobelasej; zavše mu vystúpila do tváre ohnivá vlna; čelo mu zafarbil nach a purpurová hmla vznášala sa mu pred očami.


    Hráč nezakúsil nikdy tie úzkosti, ktoré prežíval Edmond v záchvevoch nádeje, hoc by bol hneď na jednu kocku postavil celý majetok.


    Nadišla noc: o desiatej pristáli; „Mladá Amália“ bola na mieste schôdzky prvá.


    Dantes i pri obvyklej disciplíne nemohol sa opanovať: vyskočil prvý na breh; keby sa bol odvážil, bol by ako Brutus bozkal zem.


    Bola úplná tma. O jedenástej však vyšiel mesiac zo stredu mora a oblial strieborným jasom každý jeho záchvev. A ako pomaly vystupoval, jeho lúče začaly hrať v bielych svetelných kaskádach po skalnatej smesi tohto nového Palionu.


    Mužstvo „Mladej Amálie“ dobre poznalo ostrov: tvoril jednu z ich obvyklých zastávok. Dantes však, hoci ho videl na každej svojej ceste na Východ, nebol na ňom nikdy.


    Spytoval sa Jacopa:


    „Kde budeme nocovať?“


    „Na tartane,“ odvetil námorník.


    „Či by nám nebolo lepšie v jaskyniach?“


    „V akých jaskyniach?“


    „Nuž v jaskyniach ostrova.“


    „Neviem tam o nijakých jaskyniach,“ vetil Jacopo. Na Dantesovo čelo vystúpil studený pot.


    „Na Monte-Christe teda niet jaskýň?“


    „Nie.“


    Dantes zostal na chvíľu ako omráčený. Potom si pomyslel, že tie jaskyne za ten čas mohol nejaký otras zatarasiť, alebo z opatrnosti ich uzavrel kardinál Spada.


    V tom prípade všetko záviselo od nájdenia strateného vchodu. Daromné bolo hľadať ho v noci. Dantes odložil teda pátranie na druhý deň. Ináče signál, ktorý sa zjavil na pol míle v mori, na ktorý „Mladá Amália“ odpovedala zaraz podobným signálom, bol znamením, ze je tu čas dať sa do práce.


    Oneskorená loď, uistená signálom, ktorý mal neskôr prichádzajúcemu zvestovať, že sa môže bezpečne priblížiť, zjavila sa onedlho, biela a tichá ako príšera, a zakotvila asi na diaľku lana od brehu.


    Prekladanie sa začalo hneď.


    Dantes pri práci pomyslel na radostné hurrá, ktoré by mohol jediným slovom vyvolať u všetkých, keby vyslovil nahlas myšlienku, ktorá mu neprestajne hučala v ušiach i v srdci, on však naopak, miesto toho, aby prezradil veľkolepé tajomstvo, bál sa, že už priveľa povedal a že vzbudil podozrenie svojím stálym prechádzaním, opätovnými otázkami, príliš podrobným skúmaním a nepretržitou zadumanosťou. Na šťastie — aspoň v daných pomeroch — bolestná minulosť vryla do jeho tváre nezmazateľný smútok, takže svit veselosti, ktorý sa predral cez tento mrak, bol v skutočnosti len zábleskom.


    Netušil teda nikto nič, a keď Dantes na druhý deň vzal pušku, broky a prach, prejaviac želanie zastreliť jednu z množstva divých kôz, ktoré bolo vidno skákať so skaly na skalu, túto vychádzku pripisovali len Dantesovej loveckej náruživosti alebo túžbe po samote. Len Jacopo nástojil na tom, že pôjde s ním. Dantes nechcel odporovať, bojac sa, aby týmto činom nevzbudil nejaké podozrenie. Ale sotva šiel štvrť míle, mal príležitosť streliť na kozľa a zabiť ho, poslal s ním Jacopa k druhom, vyzývajúc ich, aby ho upiekli, a keď bude upečené, vystrelili z pušky na znamenie, že má prísť zjesť svoju čiastku; niečo suchého ovocia a fľaša vína z Monte-Pulciana malo doplniť hody raňajok.


    Dantes šiel ďalej, obzerajúc sa s času na čas. Keď vystúpil na vrchol brala, videl tisíc stôp pod sebou svojich druhov, ku ktorým prišiel práve Jacopo a ktorý sa čulo zapodievali prípravami na raňajky, obohatené Edmondovou zručnosťou najväčším kusom.


    Edmond pozeral na nich chvíľu so zhovievavým úsmevom nadčloveka.


    ,Títo ľudia,‘ hovoril sám sebe, ,o dve hodiny sa odplavia, obohatení päťdesiatimi piastrami, aby sa pokúsili vyrobiť s nasadením života druhých päťdesiat; potom sa vrátia s imaním šesťsto libier, aby ten poklad premrhali v niektorom meste s hodnosťou sultánov a s namyslenosťou nábobov. Pod vplyvom nádeje dnes pohŕdam ich bohatstvom, ktoré sa mi zdá najväčšou biedou; zajtra sklamanie azda zapríčiní, že budem musieť hľadieť na tú svrchovanú biedu ako na najväčšie šťastie… Oh, nie!‘ zvolal Edmond. ,To sa nestane! Učený, neomylný Faria v tejto jednej veci sa iste nemýlil. A inak, žiť naďalej týmto biednym a nízkym životom znamenalo by toľko, ako zomrieť.‘


    Tak Dantes, ktorý pred troma mesiacmi túžil len po slobode, neuspokojil sa už len so slobodou a túžil po bohatstve; príčinou toho nebol Dantes, ale Boh, ktorý, obmedziac moc človeka, dal mu nekonečnú túžbu! Zatým Dantes šiel cestou, ktorá sa strácala medzi dvoma skalnými stenami a výmoľom, horskou riavou, kade ešte ľudská noha nekráčala; tak sa priblížil k miestu, kde, domnieval sa, že sú asi jaskyne. Sledujúc morský breh a skúmajúc najnepatrnejšie predmety s vážnou pozornosťou, zdalo sa mu, že na jednotlivých skalách zbadal ľudskou rukou vytesané znaky.


    Čas, ktorý každú hmotnú vec pokrýva machovým plášťom, ako každú morálnu súcnosť plášťom zabudnutia, zdal sa ušetriť tieto znaky, vytesané s istou pravidelnosťou a bezpochyby v záujme označenia smeru; miestami však predsa mizly tieto znaky pod húštinou mýrt, rozvíjajúcich sa vo veľké kytky, obťažené kvetmi, alebo pod cudzopasnými lišajníkmi. Tu musel Edmond odhŕňať ratolesti alebo dvíhať mach, aby našiel ukazovacie znaky, ktoré ho viedly do toho nového bludišťa. Tieto znaky posilnily Edmondovu nádej. Prečo by ich nebol mohol vytesať kardinál, aby v prípade nepredvídanej pohromy slúžily jeho synovcovi ako vodidlo? Toto opustené miesto iste by sa hodilo človeku, ktorý by chcel zakopať poklad. Ale či neupútaly tieto nespoľahlivé znaky iné oči miesto tých, ktorým boly určené, a či striehol ostrov chmúrnych zázrakov verne svoje veľkolepé tajomstvo?


    Keď však bol Edmond na šesťdesiat krokov vzdialený od prístavu, stále skrytý pred druhmi nerovnosťou pôdy, zdalo sa mu, že tu sa znaky končia, ale nesmerujú k jaskyni. Veľký okrúhly balvan, ležiaci na pevnom základe, zdal sa jediným cieľom, ku ktorému viedly. Edmondovi sišlo na um, že azda miesto toho, aby prišiel na koniec, práve opačne, ocitol sa práve na začiatku; zmenil teda smer a vrátil sa, kade prišiel.


    Medzitým jeho druhovia chystali raňajky, šli k prameňu pre vodu, priniesli chlieb a ovocie na breh a piekli kozľa. Práve keď ho snímali s improvizovaného ražňa, Edmond, ktorý s ľahkosťou a odvahou kamzíka skákal so skaly na skalu, zbadal, že vystrelili na znamenie. Lovec hneď zmenil smer a bežiac vracal sa k nim. Ale vo chvíli, keď ho všetci sledovali očami v tom behu, považujúc jeho zručnosť za odvážlivosť, skĺzla sa Edmondovi noha, sťa by na ospravedlnenie svojich obáv videli, ako zaváhal na vrchole skaly, vykríkol a zmizol.


    Zrazu vyskočili všetci, lebo i pri jeho prevahe všetci mali Edmonda radi. Jacopo dorazil prvý na miesto.


    Našiel Edmonda ležať v krvi a skoro bez vedomia; spadol bezpochyby z výšky desiatich či dvanástich stôp. Naliali mu do úst niekoľko kvapák rumu a tento liek, ktorý mal na neho už takú účinlivú moc, vyvolal ten istý účinok ako prv.


    Edmond otvoril oči a sťažoval sa, že trpí prudkou bolesťou v kolene, veľkou ťažobou v hlave a neznesiteľným pichaním v krížoch. Chceli ho zaniesť na breh. Ale pri tom všetkom, že Jacopo prevádzal ten výkon, len čo sa ho dotkli, Edmond sa osvedčil, že necíti dostatok sily, aby vydržal dopravu.


    Rozumie sa, Dantes ani len nepomyslel na raňajky. Žiadal však druhov, ktorí nemali príčiny na diétu ako on, aby sa vrátili na svoje miesto. O sebe tvrdil, že si potrebuje len trochu oddýchnuť, a kým sa vrátia, bude mu lepšie.


    Námorníci sa nedali príliš prosiť: boli hladní, vôňa kozľaťa niesla sa až k nim, a morskí vlci nerobia medzi sebou okolky.


    O hodinu sa vrátili. Všetko, čo mohol urobiť, bolo, že sa dovliekol asi na dvanásť krokov a tam sa oprel o skalu, zarastenú machom.


    Zdalo sa, že Dantesove bolesti miesto toho, aby sa utišovaly, ešte vzrastajú. Starý kapitán, ktorý musel ešte ráno odplávať a složiť náklad na hranice Piemontu a Francúzska, medzi Nizzou a Frejus, dotieral na Dantesa, aby sa pokúsil vstať. Dantes sa nadľudsky namáhal, aby vyhovel vyzvaniu, ale pri každom napätí síl klesol nazad, blednúc a stenajúc.


    „Má prerazené kríže,“ riekol ticho kapitán. „Ale všetko jedno. Je to dobrý šuhaj, nesmieme ho opustiť; pokúsme sa preniesť ho na tartanu.“


    Dantes sa však osvedčil, že radšej zomrie na mieste, ako by mal pretrpieť ukrutné bolesti, ktoré mu zapríčiňuje aj najmenšie hnutie.


    „Nuž,“ riekol kapitán, „nech sa stane, čo chce, ale aby nik nepovedal, že sme takého dobrého kamaráta, ako ste vy, nechali bez pomoci, vyplávame až večer.“


    Tento návrh veľmi prekvapil námorníkov, hoc proti nemu nikto nič nenamietal, naopak. Kapitán bol taký neúprosne prísny, že ho prvý raz videli ustúpiť od podniku, ba i len oddialiť jeho uskutočnenie.


    Dantes tiež nechcel pristať, aby kvôli nemu narušili na lodi platný disciplinárny poriadok.


    „Nie,“ riekol kapitánovi, „bol som nešikovný a zaslúžim si, aby som znášal trest pre svoju nezručnosť. Nechajte mi malú zásobu suchárov, pušku, prach a guľky, aby som si mohol zastreliť kozľa, alebo sa i brániť, a motyku, aby som si mohol, ak by ste neprišli skoro, postaviť nejaký útulok.


    „Veď zomrieš hladom,“ riekol kapitán.


    „Je mi to milšie,“ odvetil Edmond, „ako znášať neslýchané bolesti, ktoré mám pri najmenšom pohybe.“


    Kapitán sa obrátil k lodi, ktorá sa kolembala, začínajúc sa chystať na odchod z malého prístavu, hotová pustiť sa na more, len čo bude dokončená jej toaleta.


    „Čo máme robiť, Maltánec?“ spýtal sa, „nemôžeme ťa zanechať takého a nemôžeme tu predsa ani zostať?“


    „Odíďte, odíďte!“ zvolal Dantes.


    „Budeme preč najmenej týždeň,“ povedal kapitán, „a budeme musieť odbočiť z cesty, aby sme zašli pre teba.“


    „Počujte,“ vetil Dantes, „ak sa v dvoch alebo troch dňoch stretnete s nejakou rybárskou loďkou, plaviacou sa v tieto strany, prihovorte sa za mňa; zaplatím dvadsaťpäť piastrov za odvezenie do Livorna. Ak nie, vráťte sa.“


    Kapitán potriasol hlavou.


    „Počujte, kapitán Baldi, je spôsob, ktorým možno všetko upraviť,“ navrhoval Jacopo; „odíďte a ja zostanem s raneným a budem ho ošetrovať.“


    „A ty by si sa zriekol svojho dielu odmeny a zostal so mnou?“ spýtal sa Edmond.


    „Áno,“ odvetil Jacopo, „a bez oľutovania.“


    „Si dobrý šuhaj, Jacopo,“ riekol Edmond, „a Boh ťa odmení za tvoju ochotu. Nepotrebujem nikoho, vďaka; po jednodňovom alebo dvojdňovom odpočinku sa zotavím, a úfam sa, že medzi skalami nájdem byliny, ktoré sú dobré proti dotlčeniu.“


    A divný úsmev zahral Dantesovými perami. Stisol vrele Jacopovu ruku, ale trval neoblomne na svojom rozhodnutí zostať — a zostať sám.


    Podludníci nechali Edmondovi, čo si prial, a odišli, nie bez častého obzerania, kynúc mu všetci pri každom ohliadnutí srdečne na rozlúčku, na čo im Edmond odpovedal len rukou, ako by nemohol pohnúť ostatným telom.


    Keď zmizli, šeptal si Edmond s úsmevom:


    ,Je to čudné, že práve medzi takýmito ľuďmi nájde človek dôkazy priateľstva a skutky oddanosti.‘


    Potom sa dovliekol zas na vrchol skaly, ktorá mu zakrývala výhľad na more, a videl tartanu dokončovať prípravy, vytiahnuť kotvu, kolembať sa pôvabne ako čajka, chystajúca sa na let, a vyplávať.


    O hodinu zmizla úplne: aspoň s miesta, kde zostal ranený, už ju nebolo možno vidieť.


    Zrazu Dantes vyskočil pružnejšie a ľahšie ako kozľatá, poskakujúce medzi myrtami a mostixovými krami po neokrôchaných skalách, schytil do jednej ruky pušku, do druhej motyku a bežal k balvanu, pri ktorom sa končily vytesané znaky, ktoré videl na skalách.


    ,A teraz,‘ zvolal, spomínajúc si na báj o arabskom rybárovi, ktorú mu rozprával Faria, ,teraz, Sézam, otvor sa!‘

  



III. Čarosvit





Slnce dosiahlo asi tretinu svojej dráhy a jeho májové lúče, teplé a životodarné, žiarily na skaly, ktoré sa nezdaly tiež neciteľné k jeho teplote; tisíce svrčkov, skrytých vo vrese, húdlo nepretržite a jednotvárne; lístie mýrt a olív chvelo sa a šelestilo skoro kovovým zvukom; Dantesov každý krok po rozohriatej žule plašil jašterice, podobné smaragdom; v diaľke bolo vidieť poskakovať po naklonenom svahu divé kozy, ktoré lákaly sem zavše lovcov: slovom, ostrov bol obývaný, rušný a oživený, a predsa sa na ňom cítil Edmond sám v ruke božej.

Cítil nejasné pohnutie, podobné troške strachu: bola to jasným svetlom vzbudená nedôvera, ktorá aj v púšti vnukuje pocit, že sú na nás uprené skúmavé oči.

Ten pocit bol taký silný, že vo chvíli, keď sa chcel dať do práce, Edmond sa zastavil, odložil motyku, vzal pušku, vystúpil v prostriedku ostrova na najvyšší bod a ztade ďaleko siahajúcim pohľadom objal všetko, čo ho obklopovalo.

Ale musíme povedať, že jeho pozornosť neupútala poetická Korzika, na ktorej mohol rozoznať aj domy, ani skoro neznáma Sardínia, tvoriaca jej pokračovanie, ani Elba so svojimi ohromnými rozpomienkami, ani konečne tá nepoznateľná, na obzore sa tiahnúca čiara a odkrývajúca vycvičenému oku námorníka nádherný Janov a obchodné Livorno; nie: bola to brigantína, ktorá vyplávala na úsvite, a tartana, ktorá práve odišla.

Prvá sa strácala v Bonifácovej úžine; druhá, berúc sa protivným smerom, plavila sa pozdĺž Korziky, okolo ktorej sa chystala obísť.

Ten pohľad presvedčil Dantesa.

Obrátil teda zrak na predmety, ktoré ho bližšie obkľučovaly; videl, že stojí na najvyššom kužeľovom bode ostrova, krehkou sochou tohto obrovského podstavca; pod ním ani živého ducha; vôkol neho ani jedinej bárky; nič, len azúrové more, ktoré bilo do základov ostrova, ktorý tieto večné nárazy zdobily striebornou čipkou.

Sostúpil teda rýchlym, ale predsa veľmi opatrným krokom: v takejto chvíli bál sa veľmi nehody, ktorú tak obratne a šťastne napodobnil.

Dantes šiel podľa vytesaných znakov po opačnej stope a videl, že stopa ho doviedla k zálivu, skrytému ako kúpalište antických nýmf; tento záliv zo začiatku bol dosť široký a v prostriedku dosť hlboký, takže malé plavidlo, ako speronar, mohlo ta vplávať a skryť sa tam. Potom, sledujúc niť logických vývodou, s pomocou ktorej Faria tak umne vodieval ducha bludišťom domnienok, prišiel k náhľadu, že kardinál Spada, ktorého záujmom bolo zostať v skryte, pristál v tomto zálive, ukryl v ňom svoju loďku, sledoval čiaru, označenú znakmi, a na konci tej čiary zakopal svoj poklad.

Tento predpoklad doviedol Dantesa zpät k okrúhlemu balvanu.

Len toto znepokojovalo Dantesa a miatlo jeho predstavy o silách, ako bolo možno bez použitia značných síl vztýčiť tento balvan, ktorý vážil azda päťdesiat alebo šesťdesiat centov, na podstavec, na ktorom ležal.

Zrazu Dantesovi svitlo: miesto toho, aby ho vztýčili, azda ho spustili.

Dantes teda vyskočil ponad balvan, aby vyhľadal jeho predošlé stanovisko.

A skutočne onedlho videl, že balvan musel byť skotúľaný po miernom svahu a zastal na svojom terajšom mieste; druhý balvan vo veľkosti obyčajného kameňa slúžil mu za hamovku. Kamene a žuly bedlivo poukladali, aby zakryly všetku porušenosť kontinuity; celé murárske dielo bolo pokryté hlinou, na ktorej sa ujala tráva, rozrástol sa mach, utkvelo tam niekoľko semienok myrty a mastixu a zdalo sa, že je starý balvan srastený so zemou.

Dantes obozretne naddvihol hlinu a poznal, či domnieval sa poznať celý ten dôvtipný úskok.

A počal motykou dorážať na tú spojujúcu stenu, účinkom času stvrdnutú.

Po desaťminútovej práci stena popustila a vznikol otvor, do ktorého bolo možno vsunúť rameno.

Dantes odrezal olivu, takú hrubú, akú len mohol nájsť, očistil ju od vetiev, vsunul do diery a upotrebil ju ako sochor.

Balvan bol však príliš ťažký, a k tomu príliš silne podopretý spodnou skalou, aby ľudská sila, hoc aj sila Heraklova, mohla ho podvihnúť.

Dantes teda videl, že musí najprv útočiť na túto podporu.

Ale čím?

Dantes sa obzrel dookola, ako robia ľudia v tvŕdzi, a jeho zrak padol na mufloní roh, plný pušného prachu, ktorý mu tam nechal jeho priateľ Jacopo.

Usmial sa: pekelný vynález mal vykonať svoje dielo.

Motykou vyhĺbil medzi horným balvanom a skalou, na ktorej spočíval, podkop, aký robievajú zákopníci, ak chcú ľudským ramenám usporiť príliš veľkú námahu, a potom ho naplnil prachom. Nato roztrhal vreckovku, a stočiac ju, urobil z nej knôt.

Zapáliac ho, Dantes sa vzdialil.

Výbuch nastal skoro: horný balvan bol hneď naddvihnutý nevypočítateľnou silou, spodný sa rozletel na kusy. Malým otvorom, ktorý zo začiatku urobil Dantes, ušiel celý kŕdeľ hemžiaceho sa hmyzu a ohromná zmija, strážkyňa tejto tajomnej cesty, vinula sa v modrastých špirálach a zmizla.

Dantes sa priblížil: horný, podpory zbavený balvan chýlil sa nad priepasťou; neohrozený skúmateľ ho obišiel, vybral si najváhavejšie miesto, oprel sochor o jednu hranu a podobne Sizyfovi, zo všetkých síl vzoprel sa proti balvanu.

Otrasom už pohnutý balvan sa zakolembal; Dantes zdvojnásobil úsilie, podobný Titanovi, rvúcemu bralá v borbe proti bohom. Napokon skala povolila, prekotila sa, odskočila, zrútila sa a zmizla, pohltená morom.

Odhalila okrúhle miesto, na ktorom sa zjavil železný kruh, upevnený v štvorhrannom kameni.

Dantes vykríkol od radosti a údivu: prvý pokus nebol nikdy korunovaný veľkolepejším úspechom.

Chcel pokračovať v diele, ale nohy sa mu triasly tak silne, srdce mu bilo tak prudko, jeho oči boly zakalené takou žeravou hmlou, že musel zastať.

Táto chvíľa váhania trvala len ako by v mihu blesku. Edmond vsunul sochor do kruhu, zdvihol ho mocne a kameň povolil, odhaliac strmý svah nejakých schodov, siahajúcich do čoraz hustejšej tmy jaskyne.

Iný by sa bol vrhol napred s radostným výkrikom, Dantes zastal, zbledol, schvátený pochybnosťou.

,Vzmužme sa a viďme!‘ riekol sám sebe. ,Zvyknutý na protivenstvá, nedám sa predsa zdrviť sklamaniu; inak by som bol trpel nadarmo. Teplým dychom nádeje roztopené srdce puká, keď ho zrazu sovrie mrazivá skutočnosť! Faria sníval: kardinál Spada nezakopal nič do tejto jaskyne, azda tu ani nikdy nebol. Alebo, ak sem aj prišiel, Cesare Borgia, ten neohrozený dobrodruh, neúnavný a tmavý lotor, prišiel sem za ním, odhalil stopy, sledujúc tie isté vytesané znaky ako ja, zdvihol tento kameň, sostúpil do jaskyne prv ako ja a po sebe nezanechal zhola nič.‘

Chvíľu zostal nepohnute, zadumaný, upierajúc pevný pohľad na tmavý a predĺžený ostrov.

,A teraz, keď sa už na nič nespolieham, teraz, keď som si povedal, že by bolo šialenstvo prechovávať ešte nejakú úfnosť, pokračovanie tohto dobrodružstva je už len vecou zvedavosti, nič viac.‘

A zostal ešte chvíľu nepohnute stáť, uvažujúc.

,Áno, áno, toto dobrodružstvo je na mieste v živote toho kráľovského banditu, smiešaného z tieňov a svetla, v tkanive neobyčajných udalostí, z ktorých sa skladá oblasť jeho jestvovania; táto báječná udalosť druží sa pevne k ostatným veciam; áno, Borgia prišiel sem raz v noci s fakľou v jednej a s mečom v druhej ruke, a na úpätí tohto brala stáli výhražne a chmúrne dvaja sbirovia, skúmajúci zem, more i povetrie, kým ich pán sostupoval, ako to ja mienim urobiť, zaháňajúc tmy svojím hrozným a planúcim ramenom.

,Ano, ale čo asi urobil Cesare so sbirmi, ktorým dal napospas svoje tajomstvo?‘ spýtal sa sám seba Dantes.

,Asi to isté,‘ riekol s úsmevom, ,čo sa stalo s Alarichovými hrobármi, ktorých pochovali súčasne s pochovaným.‘

,Ale ak prišiel sem,‘ pokračoval Dantes v myšlienkach, ,iste našiel poklad a vzal ho; taký človek, ako bol Borgia, čo porovnával Itáliu s artičokou, ktorú jedol list po liste, Borgia príliš dobre poznal cenu času, aby ho bol mrhal opätovným umiesťovaním balvana na pôvodné stanovište.‘

,Sostúpme.‘

Sostupoval s úsmevom pochybnosti na perách, šeptajúc posledné slovo ľudskej múdrosti: Možno!




Ale Dantes si pripomenul slová závetu, ktorý vedel nazpamäť: „V najvzdialenejšom kúte druhej jaskyne,“ hovoril testament.





Zaklepal znova, a to silnejšie.

